LV Eiropas Savienības Oficiālais Vēstnesis L 167/46

KOMISIJAS REGULA (ES) 2016/1003

(2016. gada 17. jūnijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz abamektīna, acehinocila, acetamiprīda, benzvindiflupīra, bromoksinila, fludioksonila, fluopikolīda, fozetila, mepikvata, prohinazīda, propamokarba, proheksadiona un tebukonazola maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,

tā kā:

(1) Abamektīna, acetamiprīda, bromoksinila, fludioksonila, propamokarba, proheksadiona un tebukonazola maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Acehinocila, fluopikolīda, fozetila, mepikvata un prohinazīda MAL tika noteikti minētās regulas III pielikuma A daļā. Attiecībā uz benzvindiflupīru konkrēti MAL netika noteikti, un šī viela netika iekļauta minētās regulas IV pielikumā, tāpēc attiecībā uz to bija spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Sakarā ar procedūru, kurā piešķir atļauju darbīgo vielu abamektīnu saturoša augu aizsardzības līdzekļa lietošanai uz sēkleņiem, ķirbjaugiem ar ēdamu mizu, Ķīnas kāpostiem, “salātiem un salātveidīgajiem” ar kodu 0251000, spinātiem, pupām un zirņiem ar pākstīm un selerijām, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz acehinocilu, šādu pieteikumu iesniedza attiecībā uz ķiršiem un plūmēm. Kas attiecas uz acetamiprīdu, šādu pieteikumu iesniedza attiecībā uz lapu krustziežiem. Kas attiecas uz bromoksinilu, šādu pieteikumu iesniedza attiecībā uz maurlokiem. Kas attiecas uz fluopikolīdu, šādu pieteikumu iesniedza attiecībā uz kazenēm, spinātiem un anakampserām. Kas attiecas uz fozetilu, šādu pieteikumu iesniedza attiecībā uz kazenēm, sakņu selerijām un fenheļiem. Kas attiecas uz mepikvatu, šādu pieteikumu iesniedza attiecībā uz kultivētām sēnēm. Kas attiecas uz propamokarbu, šādu pieteikumu iesniedza attiecībā uz sakņu selerijām, anakampserām, mangoldiem, lapu selerijām un fenheļiem. Kas attiecas uz prohinazīdu, šādu pieteikumu iesniedza attiecībā uz jāņogām un upenēm un ērkšķogām. Kas attiecas uz tebukonazolu, šādu pieteikumu iesniedza attiecībā uz rudziem un kviešiem.

(4) Par fludioksonila lietošanu uz ananasiem un proheksadiona lietošanu uz ķiršiem tika iesniegts pieteikums saskaņā ar Regulas (EK) Nr. 396/2005 6. panta 2. un 4. punktu. Pieteikuma iesniedzējs apgalvo, ka Amerikas Savienotajās Valstīs atļautā minēto vielu lietošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(5) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(6) Eiropas Pārtikas nekaitīguma iestāde (EFSA, turpmāk “Iestāde”) novērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja Komisijai un dalībvalstīm un publiskoja tos.

(7) Pamatotajā atzinumā Iestāde secināja: kas attiecas uz abamektīna lietošanu uz “salātiem un salātveidīgajiem” un spinātiem, iesniegtie dati nav pietiekami, lai noteiktu jaunus MAL. Tāpēc būtu jāsaglabā spēkā esošie MAL.

(8) Kas attiecas uz fozetilu uz kazenēm, Iestāde ieteica noteikt MAL 100 mg/kg. Saskaņā ar spēkā esošajām ES pamatnostādnēm par MAL ekstrapolāciju ir lietderīgi noteikt minēto MAL arī avenēm.

(9) Kas attiecas uz mepikvatu, jaunākie monitoringa dati liecina, ka atliekas uz neapstrādātām kultivētām sēnēm ir konstatētas tādā līmenī, kas pārsniedz noteikšanas robežas. Šādas atliekas rodas no krusteniskās kontaminācijas ar salmiem, kas ir likumīgi apstrādāti ar mepikvatu. Iestāde ierosināja minētajiem produktiem trīs dažādus MAL, kas jāapsver riska pārvaldītājiem, un to pamatā bija Apvienoto Nāciju Organizācijas Pārtikas un lauksaimniecības organizācijas (FAO) ieteiktās pieejas attiecīgi MAL noteikšanai garšvielās un svešķermeņu MAL noteikšanā (3). Risks patērētājiem nepastāv, tāpēc minēto produktu MAL būtu jāiekļauj Regulas (EK) Nr. 396/2005 III pielikumā, nosakot to līmenī, kas atbilst visu paraugu rezultātu 99. procentilei. Šim MAL ir noteikts pagaidu derīgums līdz 2018. gada 31. decembrim. Pēc šā datuma MAL būs 0,02* mg/kg, ja vien netiks izdarīti turpmāki grozījumi ar regulu, ņemot vērā jaunu informāciju, kas sniegta vēlākais līdz 2018. gada 30. aprīlim.

(10) Kas attiecas uz visiem pārējiem pieteikumiem, Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības novērtējumu, patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība tām, kas rodas, uzturā lietojot daudz attiecīgo produktu, neliecina par risku pārsniegt pieļaujamo dienas devu vai akūto references devu.

(11) Attiecībā uz benzvindiflupīru Iestāde iesniedza secinājumu par šīs darbīgās vielas pesticīdu riska novērtējuma ekspertu līmeņa izvērtējumu (4). Šajā secinājumā Iestāde ieteica noteikt tādus MAL, kas atbilst gan raksturīgajiem lietojumiem saskaņā ar Savienībā pieņemtajām labajām lauksaimniecības praksēm (GAP), gan Brazīlijas pieprasījumiem par importa pielaidi. Par attiecīgajām noteikšanas robežām Komisija apspriedās ar Eiropas Savienības references laboratorijām.

(12) Balstoties uz Iestādes pamatotajiem atzinumiem un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(13) Tāpēc Regula (EK) Nr. 396/2005 būtu attiecīgi jāgroza.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 17. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing MRLs for abamectin in various crops. EFSA Journal 2015;13(7):4189 [27. lpp.].

Reasoned opinion on the modification of the existing maximum residue levels for acequinocyl in cherries and plums. EFSA Journal 2015;13(10):4259 [19. lpp.].

Reasoned opinion on the modification of the existing maximum residue levels for acetamiprid in leafy brassicas. EFSA Journal 2015;13(9):4229 [20. lpp.].

Reasoned opinion on the modification of the existing maximum residue level (MRL) for bromoxynil in chives. EFSA Journal 2015;13(11):4311 [18. lpp.].

Reasoned opinion on the setting of an import tolerance for fludioxonil in pineapples. EFSA Journal 2016;14(1):4372 [19. lpp.].

Reasoned opinion on the modification of the existing maximum residue level for fluopicolide in blackberries, spinaches and purslanes. EFSA Journal 2015;13(11):4260 [22. lpp.].

Reasoned opinion on the modification of the existing maximum residue level for fosetyl in blackberry, celeriac and Florence fennel. EFSA Journal 2015;13(12):4327 [20. lpp.].

Reasoned opinion on the modification of the existing maximum residue level for mepiquat in cultivated fungi. EFSA Journal 2015;13(11):4315 [25. lpp.].

Reasoned opinion on the modification of the existing maximum residue levels for proquinazid in currants and gooseberries. EFSA Journal 2015;13(11):4280 [18. lpp.].

Reasoned opinion on the modification of the existing MRLs for propamocarb in various crops. EFSA Journal 2015;13(11):4266 [19. lpp.].

Reasoned opinion on the setting of import tolerance for prohexadione in cherries. EFSA Journal 2015;13(12):4326 [16. lpp.].

Reasoned opinion on the modification of the existing maximum residue levels for tebuconazole in rye and wheat. EFSA Journal 2015;13(10):4262 [22. lpp.].

(3) FAO, 2009. “Submission and evaluation of pesticide residues data for the estimation of Maximum Residue Levels in food and feed. Pesticide Residues”, 2. izd. FAO Plant Production and Protection Paper 197, 264. lpp.

(4) Conclusion on the peer review of the pesticide risk assessment of the active substance benzovindiflupyr. EFSA Journal 2015;13(3):4043 [88. lpp.].